SIRI ปลื้ม! ยอดจองซื้อ “หุ้นกู้ดิจิทัล” ผ่านเป๋าตังเต็ม 2 พันล.ภายใน 3 นาที
SIRI ประสบความสำเร็จขาย "หุ้นกู้ดิจิทัลแสนสิริ" ผ่านแอปฯ เป๋าตังวันแรกเต็มมูลค่า 2 พันลบ.ภายใน 3 นาทีแรก ตอกย้ำแบรนด์ที่จับต้องง่าย และ "แบรนด์ที่ทุกคนเข้าถึงได้"
SIRI ประสบความสำเร็จขาย "หุ้นกู้ดิจิทัลแสนสิริ" ผ่านแอปฯ เป๋าตังวันแรกเต็มมูลค่า 2 พันลบ.ภายใน 3 นาทีแรก ตอกย้ำแบรนด์ที่จับต้องง่าย และ "แบรนด์ที่ทุกคนเข้าถึงได้"
18 ม.ค. 2565

นายวิชาญ วิริยะภูษิต ประธานผู้บริหารสายงานการเงิน บริษัท แสนสิริ จำกัด (มหาชน) หรือ SIRI เปิดเผยว่า แสนสิริประสบความสำเร็จอีกครั้งในการเป็นผู้นำการระดมทุนรูปแบบใหม่ ทำให้คนไทยทุกคนเข้าถึงการลงทุนได้ รายแรกของธุรกิจอสังหาริมทรัพย์ในเอเชีย โดยล่าสุดสร้างประวัติศาสตร์ “หุ้นกู้ดิจิทัลแสนสิริ” มีนักลงทุนจำนวนมากให้ความสนใจจองซื้อผ่านแอปฯ เป๋าตัง ส่งผลให้ยอดจองซื้อเต็มมูลค่าเสนอขาย 2,000 ล้านบาท ในระยะเวลาเพียง 3 นาที 38 วินาที
โดยหุ้นกู้ดิจิทัลแสนสิริที่เปิดให้จองซื้อวันนี้เป็นวันแรก มีนักลงทุนจำนวนมากให้ความสนใจจองซื้อสูงสุดเป็นประวัติการณ์ ประกอบด้วยหุ้นกู้ดิจิทัลแสนสิริตามแผนการเสนอขาย 1,000 ล้านบาท และมีหุ้นกู้สำรองเพื่อการเสนอขายเพิ่มเติม (กรีนชู) อีกจำนวน 1,000 ล้านบาท และจองซื้อเต็มมูลค่าเสนอขาย 2,000 ล้านบาท ในเวลา 3 นาที 38 วินาที จากนักลงทุนจำนวน 5,800 ราย ซึ่งเป็นนักลงทุนรายย่อยที่เข้าถึงหุ้นกู้ดิจิทัลแสนสิริได้ตรงตามวัตถุประสงค์ในการเป็น “หุ้นกู้ที่คนไทยทุกคนเข้าถึงได้”
สำหรับการให้การตอบรับที่ดีจนส่งผลให้เต็มมูลค่าเสนอขายในระยะเวลาอันรวดเร็วนี้ นับเป็นความสำเร็จที่ตอกย้ำเจตนารมย์และความมุ่งมั่นของแสนสิริในการเป็นแบรนด์ที่จับต้องง่าย และ “แบรนด์ที่ทุกคนเข้าถึงได้” ซึ่งไม่ใช่เพียงเฉพาะการพัฒนาโปรดักส์ เพื่อให้เป็นแบรนด์ที่เข้าถึงได้ในทุกระดับราคา โดยแสนสิริยังมองถึงความสำคัญในด้านการลงทุนที่ต้องเท่าเทียมและเข้าถึงได้ ทำให้มีการเสนอขายหุ้นกู้รูปแบบนี้ เป็นรายแรกของธุรกิจอสังหาริมทรัพย์ในเอเชีย และได้รับการตอบรับจากนักลงทุนที่เกินความคาดหมาย
“ความโดดเด่นของหุ้นกู้ดิจิทัลแสนสิริ ซึ่งเป็นอีกหนึ่งทางเลือกในการลงทุนที่สร้างผลตอบแทนสม่ำเสมอ และการเริ่มลงทุนด้วยเงินลงทุนเริ่มต้นเพียง 1,000 บาท ดอกเบี้ยคงที่ 3.10% ต่อปี ระยะเวลาลงทุนเพียง 2 ปี 6 เดือน รับดอกเบี้ยทุก 3 เดือนตลอดอายุหุ้นกู้ ทำให้หุ้นกู้ดิจิทัลแสนสิริประสบความสำเร็จอย่างรวดเร็ว” นายวิชาญ กล่าว
สำหรับนักลงทุนที่จองซื้อหุ้นกู้ดิจิทัลแสนสิริสำเร็จ สามารถตรวจสอบรายการจองซื้อได้ในวอลเล็ตซื้อขายหุ้นกู้ได้ในวันที่ 21 ม.ค. 65 พร้อมสภาพคล่อง ในการเปิดซื้อ/ขายหุ้นกู้ในตลาดรองแบบ real-time 24 ชั่วโมง ผ่านวอลเล็ตซื้อขายหุ้นกู้บนแอปฯ เป๋าตัง หลังหุ้นกู้เข้าวอลเล็ตได้ทัน